b'\n_START_ARTICLE_\nSistemati\xc4\x8dni psiholo\xc5\xa1ki pregled triletnega otroka\n_START_PARAGRAPH_\nSistemati\xc4\x8dni psiholo\xc5\xa1ki pregled triletnega otroka (SPP-3) je test, ki omogo\xc4\x8da zgodnje odkrivanje otrok ogro\xc5\xbeenih v du\xc5\xa1evnem ali osebnostnem razvoju. Poleg tega daje tudi mo\xc5\xbenost za ustrezno informiranje star\xc5\xa1ev in zdravstveno vzgojno svetovanje. Sistemati\xc4\x8dni psiholo\xc5\xa1ki pregled triletnega otroka poteka v sklopu pediatri\xc4\x8dne preventive in je del sistemati\xc4\x8dnega pregleda._NEWLINE_V namen primarne preventive ga je med letoma 1970 in 1980 razvil prof. dr. Peter Praper. Sestavljen je iz \xc5\xa1ir\xc5\xa1e palete razvojnih testov, razvojnih lestvic ter nekaterih testov sposobnosti iz katerih so vzete tiste naloge, ki so najbolj diskriminativne, za otroka privla\xc4\x8dne ter najenostavnej\xc5\xa1e za aplikacijo. Test je standardiziran za otroke stare tri leta in se razlikuje od ostalih psiholo\xc5\xa1kih testov po tem, da je sistemati\xc4\x8den, preventivni, obravnava celotno populacijo, je hiter in diskriminativen ter ni diagnosti\xc4\x8den ampak omogo\xc4\x8da hitro tria\xc5\xbeo poleg tega pa zagotavlja veljavnost, objektivnost, diskriminativnost in zanesljivost ocen.\n_START_SECTION_\nPotek izvedbe sistemati\xc4\x8dnega psiholo\xc5\xa1kega pregleda\n_START_PARAGRAPH_\nPregledi se izvajajo v zdravstvenih ustanovah, obi\xc4\x8dajno v zdravstvenih domovih. Izvaja jih usposobljen psiholog ali klini\xc4\x8dni psiholog. Otroci so na pregled vabljeni ob tretjem letu, po navadi v mesecu svojega rojstva. Udele\xc5\xbeba na pregledu ni obvezna, je pa priporo\xc4\x8dljiva._NEWLINE_Pregled obi\xc4\x8dajno traja okoli 30 minut. Sestavljen je iz ve\xc4\x8d delov.\n_START_SECTION_\nIzpolnjevanje vpra\xc5\xa1alnikov\n_START_PARAGRAPH_\nPred prihodom v psiholo\xc5\xa1ko ambulanto star\xc5\xa1i izpolnijo dva vpra\xc5\xa1alnika. Prvi vpra\xc5\xa1alnik daje oceno otrokovega razvoja ter stopnjo samostojnosti v razli\xc4\x8dnih vsakodnevnih rutinah, drugi pa odkriva otrokove zna\xc4\x8dilnosti v vedenju in \xc4\x8dustvovanju.\n_START_SECTION_\nPogovor star\xc5\xa1ev s psihologom\n_START_PARAGRAPH_\nV ambulanto je otrok povabljen skupaj s star\xc5\xa1i, ki so prisotni ves \xc4\x8das pregleda. Medtem ko se otrok igra ter privaja na novo situacijo, se psiholog pogovarja s star\xc5\xa1i. Skupaj pregledajo izpolnjene vpra\xc5\xa1alnike ter se pogovorijo o pojavnosti in intenzivnosti morebitnih te\xc5\xbeav (te so npr. lahko vezane na hranjenje, spanje, odvajanje, razli\xc4\x8dne razvade, odnose z vrstniki in odraslimi, trmo in postavljanje meja ter na druge posebnosti v vedenju in \xc4\x8dustvovanju). Ob tej prilo\xc5\xbenosti psiholog po navadi tudi sproti informira in svetuje star\xc5\xa1em. Psiholog povpra\xc5\xa1a tudi o poteku nose\xc4\x8dnosti in poroda, o zgodnjem razvoju otroka, zanimajo ga tudi nekateri splo\xc5\xa1ni podatki o dru\xc5\xbeini in vzgoji otroka.\n_START_SECTION_\nTestiranje otroka\n_START_PARAGRAPH_\nPo pogovoru s star\xc5\xa1i, psiholog k sodelovanju povabi tudi otroka. Predstavi mu testni material in ga prosi, da sestavi razli\xc4\x8dne sestavljanke, se zaigra s kockami, preri\xc5\xa1e enostavne geometrijske oblike ter odgovori na nekaj splo\xc5\xa1nih vpra\xc5\xa1anj. Ob tem opazuje tudi njegovo vedenje. S testnimi nalogami psiholog ocenjuje otrokov mentalni in govorni razvoj.\n_START_SECTION_\nPo pregledu\n_START_PARAGRAPH_\nPo testiranju in vrednotenju rezultatov na vpra\xc5\xa1alnikih, psiholog seznani star\xc5\xa1e z ugotovitvami pregleda, o tem pa je kasneje dol\xc5\xbean obvestiti tudi izbranega zdravnika, ki je otroka napotil na pregled. V primeru odstopanj v razvoju ali ogro\xc5\xbeenosti, otroka naro\xc4\x8di na kontrolni pregled ali ga takoj sprejme v obravnavo. Pomembno je vedeti, da ogro\xc5\xbeenost (oz. rizi\xc4\x8dnost) v tem okviru \xc5\xa1e ne pomeni diagnoze ali motnje, je le znak in opozorilo, da se otrokov razvojni proces razpleta v tak\xc5\xa1no smer ter slu\xc5\xbei kot podlaga za nadaljnje psiholo\xc5\xa1ke in/ali druge obravnave (npr. logopedske, specialno-pedago\xc5\xa1ke, socialne, itd.).'